Source: https://www.riigiteataja.ee/akt/110042019009
Timestamp: 2020-07-15 09:50:19+00:00

Document:
Raudtee-ettevõtja avalikku reisijateveoteenust osutavaks raudtee-ettevõtjaks määramise kord – Riigi Teataja
Raudtee-ettevõtja avalikku reisijateveoteenust osutavaks raudtee-ettevõtjaks määramise kord
Raudtee-ettevõtja avalikku reisijateveoteenust osutavaks raudtee-ettevõtjaks määramise kord - sisukord
§ 2 Taotlus
§ 3 Taotluse läbivaatamine
§ 4 Puudused taotluses
§ 5 Avalikku reisijateveoteenust osutavaks ettevõtjaks määramine
RT I, 10.04.2019, 9
Vastu võetud 18.03.2004 nr 73
RT I 2004, 15, 111
Määrus kehtestatakse «Raudteeseaduse» § 9 lõike 2 alusel.
(1) Määrust kohaldatakse raudtee-ettevõtjale, kes taotleb enda määramist avalikku reisijateveoteenust osutavaks ettevõtjaks.
(2) Raudtee-ettevõtja määrab avalikku reisijateveoteenust osutavaks raudtee-ettevõtjaks majandus- ja kommunikatsiooniminister.
(3) Avalikku reisijateveoteenust osutavaks ettevõtjaks määratud raudtee-ettevõtja on vastavalt avalikustatud veoeeskirjale seaduses sätestatud alustel ja korras kohustatud osutama avalikul raudteel reisijateveoteenust igaühele.
§ 2. Taotlus
(1) Taotluses esitatakse:
1) taotleja ärinimi, registrikood ja kontaktandmed;
2) raudtee reisijateveoteenuse ohutustunnistuse number, ohutustunnistuse väljaandmise ja kehtivuse pikendamise kuupäev;
3) andmed raudteeveeremi kohta (raudteeveeremi liik, alaliik, raudteeliiklusregistri kood, tootjatehas ja väljalaskeaasta), millega ettevõtja kavatseb osutada raudtee reisijateveoteenust, ja kinnitus selle raudteeveeremi vastavuse kohta kehtestatud nõuetele;
4) avalikuks kasutamiseks määratud raudtee osa, kus taotleja soovib avalikku reisijateveoteenust osutada.
(2) Raudtee-ettevõtja peab taotlusele lisama lõike 1 punktis 3 nimetatud raudteeveeremi kohta selle kehtestatud nõuetele vastavuse kontrollimise aruande (edaspidi kontrollimise aruanne) mitte varasema kui taotluse esitamise kalendriaastale eelnenud aasta seisuga.
(3) Juhul kui raudtee-ettevõtjal puudub majandus- ja kommunikatsiooniministri poolt heakskiidetud veoeeskiri reisijate veoks (edaspidi reisijateveoeeskiri), peab raudtee-ettevõtja koos taotlusega esitama majandus- ja kommunikatsiooniministrile heakskiitmiseks reisijateveoeeskirja.
§ 3. Taotluse läbivaatamine
Taotlus vaadatakse läbi 60 päeva jooksul taotluse esitamise päevast arvates.
§ 4. Puudused taotluses
(1) Kui raudtee-ettevõtja jätab koos taotlusega esitamata § 2 lõikes 1 nõutud andmed, lõikes 2 ettenähtud kontrollimise aruande või lõikes 3 sätestatud juhul reisijateveoeeskirja või taotluses, kontrollimise aruandes või reisijateveoeeskirjas esineb puudusi, määrab majandus- ja kommunikatsiooniminister raudtee-ettevõtjale esimesel võimalusel tähtaja puuduste kõrvaldamiseks.
(2) Kui puudust ei kõrvaldata tähtaegselt, jätab majandus- ja kommunikatsiooniminister taotluse läbi vaatamata.
§ 5. Avalikku reisijateveoteenust osutavaks ettevõtjaks määramine
(1) Majandus- ja Kommunikatsiooniministeeriumil on õigus taotlust menetledes küsida raudtee-ettevõtjalt taotlusega esitatud andmete kohta selgitusi ja Tarbijakaitse ja Tehnilise Järelevalve Ametilt arvamust.
(2) Kui raudtee-ettevõtja taotlusega esitatud andmed, kontrollimise aruanne ja reisijateveoeeskiri vastavad kehtestatud nõuetele, määrab majandus- ja kommunikatsiooniminister raudtee-ettevõtja oma käskkirjaga avalikku reisijateveoteenust osutavaks raudtee-ettevõtjaks.
(3) Raudtee-ettevõtja avalikku reisijateveoteenust osutavaks raudtee-ettevõtjaks määramist käsitleva teadaande esitab Majandus- ja Kommunikatsiooniministeerium avaldamiseks Ametlikes Teadaannetes.
(4) Lõikes 2 nimetatud käskkiri jõustub selle kohta Ametlikes Teadaannetes teadaande avaldamise päevast arvates või juhul, kui raudtee-ettevõtja reisijateveoeeskiri jõustub nimetatud teadaande avaldamisest hiljem, siis reisijateveoeeskirja jõustumisest arvates, arvestades «Raudteeseaduse» § 65 lõikes 5 veoeeskirja jõustumise kohta kehtestatud sätteid.

References: § 2

§ 3

§ 4

§ 5
 § 9

§ 2

§ 3

§ 4
 § 2

§ 5
 § 65